Landbouminister veroordeel ook Vaalharts-moorde | Maroela Media
Thoko Didiza, minister van landbou, grondhervorming en landelike ontwikkeling, het gesê sy is geskok oor die moorde op Dan (83) en Breggie (79) Brand en hul dogter Elzabie.
"Ek wil namens die landbousektor ons innige meegevoel aan die familie, vriende en kollegas van die slagoffers betuig," het minister Didiza gesê.
Die Brand-egpaar se liggame is Dinsdagmiddag in die omgewing van die Takaneng-nedersetting in Taung in Noordwes gevind. Elzabie se liggaam is vroeër in dieselfde omgewing opgespoor. Die gesin is vermoedelik Sondag al ontvoer tydens 'n aanval op 'n kleinhoewe in die Vaalharts-besproeiingskema naby Hartswater in die Noord-Kaap.
Vyf verdagtes is in verband met die voorval in hegtenis geneem en sal na verwagting Donderdag in die Hartswater-landdroshof verskyn op aanklagte van moord, roof en ontvoering. Die verdagtes is onderskeidelik 18, 19, 20, 36 en 42 jaar oud.
Didiza het die inhegtenisnemings verwelkom en gesê dit bring vertroue in die regstelsel. "Dit sal 'n sterk boodskap aan misdadigers stuur dat daar geen plek vir kriminele aktiwiteite in ons land is nie."
Die minister het 'n beroep gedoen op alle belanghebbendes in die landbousektor om waaksaam te bly teen plaasaanvalle en -moorde, aangesien dit voedselsekerheid en voedselproduksie negatief beïnvloed.
Intussen beplan boere van die omgewing en lede van die gemeenskap 'n massa-optog in verband met die verdagtes se hofverskyning.
Sommige van die verdagtes het glo erken hulle het die egpaar en hul dogter vermoor en het toe aan die polisie begin uitwys waar die liggame gevind kan word.
Die LUR vir landbou, omgewingsake, grondhervorming en landelike ontwikkeling in die Noord-Kaap, Mase Manopole, het ook haar medelye met die Brand-gesin se familie en vriende betuig.
Manopole het die polisie ook vir die spoedige inhegtenisnemings geloof en die misdaad bestempel as een wat deur gierigheid gedryf is.
plaasaanvalle Thoko Didiza Vaalharts-moorde
Ag shame en ek glo sy bedoel dit. Dis nie die enigste plaas moord hierdie jaar of sommer hierdie naweek nie. Wat van die ander. Het die media dalk hierdie spesifieke moord so herhaaldelik genoem dat sy iets moes gorrel. ASB.
Wat help veroordeling? Hulle doen niks om die skuldiges te vervolg soos wanneer een van hulle kadre aangeval of vermoor word nie.
Soos gewoonlik net lippe taal, verder gebeur niks nie.
Wat 'n verrassing! Ek wonder of sy skielik wakker geword het en besef het haar ontbyt spek en eiers gaan opdroog as daar nie boere is nie. Maar ook, die tyd vir wonderwerke is nog nie verby nie.